b'\n_START_ARTICLE_\nGolte\n_START_PARAGRAPH_\nGolte so apnen\xc4\x8dasta, razgibana planota na vzhodnem obrobju Kamni\xc5\xa1ko-Savinjskih Alp, ki jo v ve\xc4\x8dji meri pora\xc5\xa1\xc4\x8da gozd. To je visoka kra\xc5\xa1ka planota, primer osamelega krasa, saj ima \xc5\xa1ir\xc5\xa1e obrobje iz neprepustnih kamenin. _NEWLINE_So eno izmed priljubljenih zimsko-letnih visokogorskih sredi\xc5\xa1\xc4\x8d.\n_START_SECTION_\nEtimologija\n_START_PARAGRAPH_\nIme izhaja iz lastnosti zakraselega povr\xc5\xa1ja, ki \xc2\xbbgolta\xc2\xab\xc2\xa0vodo. Pojavlja se tudi ime Mozirske planine, ki je po Badjuri napa\xc4\x8dno, ker je nastalo s prevodom iz nem\xc5\xa1kih zemljevidov).\n_START_SECTION_\nGeolo\xc5\xa1ka sestava\n_START_PARAGRAPH_\nOsrednji del Mozirskih planin je  iz precej \xc4\x8distega zgornjetriasnega apnenca, ki marsikje razkriva zna\xc4\x8dilne megalodonitne \xc5\xa1koljke. V njem so nastali kra\xc5\xa1ki pojavi. Poleg \xc5\xbelebi\xc4\x8dja je na sami planoti veliko vrta\xc4\x8d in ve\xc4\x8d kra\xc5\xa1kih jam (brezna, vodoravne jame, ledenice, sne\xc5\xbene jame).\n_START_SECTION_\nVegetacija\n_START_PARAGRAPH_\nVe\xc4\x8dji del Mozirskih planin je pokrit z gozdom. Najbolj zna\xc4\x8dilna je zdru\xc5\xbeba predalpskega visokogorskega bukovega gozda z golim lepenom.\n_START_SECTION_\nAlpski park\n_START_PARAGRAPH_\nUredili so najvi\xc5\xa1je le\xc5\xbee\xc4\x8di in najla\xc5\xbeje dostopni Alpski park v Evropi. Gre za edinstven primer predstavitve alpske flore v avtohtonem okolju na nadmorski vi\xc5\xa1ini 1300 do 1400 m. Dostop z nihalko omogo\xc4\x8da ogled parka alpskega cvetja tudi obiskovalcem, ki druga\xc4\x8de ne bi zmogli poti.'